Call of Duty: World at War

Call of Duty: World at War è nu videojuoco sparatutto mprimma perzona sveluppato 'a Treyarch e prubbecato 'a Activision Blizzard pe Nintendo Wii, PlayStation 3, Xbox 360, Microsoft Windows e Nnintendo DS.
È 'o quinto episodio d''a seria Call of Duty, escludenno 'e varie spin-off e espansiune. A ffà 'a scenario returna 'a secunna uerra munniale, aroppo ca 'o precedente capitulo, Call of Duty 4: Modern Warfare, era stato ammientato dint''ê tiempe mudierne. 'O juoco è stato prubbecato dint''o Nordammereca l'11 nuvembre 2008 e dinto ll'Auropa 'o 14 nuvembre 2008.
Ne è stata fatta na versione pe ttelefono cellulare 'a Glu Mobile, cu trama e mmissione devierse respetto a cchelle 'e ll'ate vverzione. 'O motore grafeco è stato leggermente putenziato respetto a cchello 'e Call of Duty 4 cu 'a jonta d'effiette audiovisive maggiure.

Dint''e State Aunite è stato 'o secunno juoco cchiù vennuto dint''o nuvembre 2008, cu bbene 1,41 meliune d'aunità. Dint''o Regno Aunito, nvece, dint''a primma semmana sua 'e misa 'n venneta, have vennuto cchiù d''o duppio d''e copie 'e Call of Duty 4, addeventanno 'o terzo videojuoco vennuto cchiù velocemiente 'e siempe dint''a storia vretanneca. Pe cquanto reguarda 'a criteca, 'o juoco have uttenuto recensione positive assaje, venenno ludato soprattutto p''a stupenna rappresentazione d''a secunna uerra munniale e pp''a modalità multijucatore. Secunno quanto reportato 'a Game Rankings, attualmente 'a media vuto d''o juoco è dell'85% 'e preferenze.

 Trama 
'O juoco segue 'e vecenne 'e dduje surdate: 'o marine C. Miller d''a 1st Marine Division e 'o scuppettiere 'e ll'Armata Rossa Dimitri Petrenko, 'n forza a na divisione d''a 3ª Armata d'assàuto. Sultanto dinto na missione (Black Cats) l'utente mperzona 'o sottafficiale Locke, mitragliere a bbuordo 'e nu idrovolante Consolidated PBY Catalina ca, dinto ll'abbrile 1945, interviene dint''o cuorso 'e n'unnata d'attacche kamikaze ô largo d'Okinawa.

'O juoco s'arape ncoppa ll'isula 'e Makin dinto ll'aùsto 1942, arrò Miller è mpresunato dâ guarniggione giappunese aroppo nu raid falluto: proprio quanno nu surdato giappunese s'accigne a gghiustiziarlo ntervene nu plutone 'e marine, ca 'o sarva. Miller cummatte quindi a scianco 'e chiste cummilitune ('o sergente Sullivan, 'o caporale Roebuck e 'o surdato Polonski) p'arapirse 'a via 'e fuga ncoppa ll'isula; ô loro scianco partecepa 'n seguito ê nzanguenate vvattaglie 'e Peleliu (settembre-nuvembre 1944) e d'Okinawa (abbrile-jugno 1945) cuntro l'Eserceto mperiale giappunese, deciso a resistere fino a ll'urtemo ommo e auso a organizzà imboscate e/o tranelli dinto ll'isule fortificate. Aroppo 'o sbarco a Ppeleliu, nfatti, Sullivan è trafitto 'a n'afficiale giappunese armato 'e katana. Poi, verso ô fine d''a dura campagna d'Okinawa nfra 'e macerie d''o castiello 'e Shuri, 'o jucatore è chiammato a ssarvà Roebuck (succeduto 'n qualità 'e sergente a Ssullivan) o Polanski, pe ttramento addevenuto caporale; adda nfine cuntenere na sconvolgente carreca banzai e rrechiedere nu suppuorto nutrito aereo pe spezzà definitivamente l'urtema resistenza giappunese.

'A ll'ata parte d''o munno, dinto Auropa orientale, 'o surdato Petrenko sopravvive a nu massacro operato dê tureschi dint''o cuorso d''avattaglia 'e Stalingrado (settiembre 1942) e, cu stupore, scopre n'ato superstite, pur ferito â mano: se tratta d''o sergente Viktor Reznov, ca addevene mentore suo, cummilitone e ammico. 'E dduje sgusciano ntra 'e rovine d''a cità dint''o tentativo d'eliminà 'o generale Heinrich Amsel (fittizio auto afficiale turesco ca avesse orchestrato l'attacco a Stalingrado) cu na scuppetta 'e precisione; riescono dinto ll'azzione e se sarvano rocambolescamente dâ raggiosa reazione turesca. Dimitri e Rreznov, affiancate 'a ate surdate desiderosi 'e vennétta cuntro 'a Germania nazista (eccettuato 'o dubbioso surdato Chernov) partecepano ê travolgenti offensive 'e ll'Armata Rossa dint''a Germania orientale, annientanno 'e residue forze corazzate turesche a Sseelow dinto ll'abbrile 1945 e ppoi schiaccianno l'opposizione desperata d''a guarniggione 'e Berlino, operazione culminata dinto ll'assàuto ô palazzo d''o Reichstag. Dimitri remane ferito gravemente ncoppa ll'àsteco 'e ll'edificio cunquestato, ma Reznov l'ajuta a cchiantà 'a bannera 'e ll'Armata Rossa ncopp''a summità d''o frontone, decretanno 'a fine d''a Germania nazista e dd''a uerra 'n Europa.

 Mudalità 'e juoco 

 Jucatore singulo: 'e mmissione 
'A campagna pe gghiucatore singulo 'e Call of Duty: World at War cunta 15 missione, cchiù na bonus. Dint''a versione Wii mancano l'unnecesema missione e cchella bonus.

 Semper Fidelis - Sfuje â cattura e arrive 'e ncursure 'e Carlson pe n'attacco a ssurpresa ê fortificaziune giappunise ncoppa ll'atuollo 'e Makin.
 Scarsa resistenza - Assauta 'a spiaggia janca 'e Peleliu p'arapì 'a strada â cunquesta alliata.
 Atterraggio brusco - Neutralizza 'e defennemiente giappunise presso l'aeropuorto 'e Peleliu.
 Vennétta - Ajuta 'o sergente Reznov, ormai ferito e ffinto d'essere muorto, a assassinà 'o generale nazista Amsel, durante l'assedio 'e Stalingrado.
 Ncoppa 'o loro sanghe - Sfunna 'e defennemiente turesche presso 'a cità 'e Seelow.
 Bruciatele tutte - Arapete 'a strada nfra 'e trincee giappunise p'eliminà 'e ppustazione nemmiche 'e mortare.
 Inesorabile - Elimina 'e ppustazione d'artegliarìa giappunise ca defenneno l'entroterra 'e Peleliu.
 Sanghe e ffierro - Guida nu carro suvieteco T-34/85 pe sfravecà l'urtema linea defenseva turesca a pprutezione 'e Berlino.
 L'aniello d'acciaro - Sfunna 'o perimetro d''e defennemiente 'e Berlino.
 Sfratto - Schianta 'a resistenza turesca tramente t'arape 'a strada verso 'o core d''a capitale.
 Black Cats - Elimina 'e nave mercantile giappunise cu ll'equipaggio 'e nu idrovolante PBY Catalina e ddefienne 'a frotta alliata 'a nu massiccio attacco kamikaze. Sulo durante chesta missione (nun desponibile p''a console Wii) 'o jucatore mpersona l'artegliere Locke.
 Stanale e bruciale - Assauta 'a furtezza giappunese ncopp''o chiano 'e Wana.
 Punto 'e rottura - Assauta 'o castiello Shuri p'eliminà l'urtemo baluardo d''a resistenza giappunese a Okinawa.
 'O core d''o Reich - Neutralizza 'e ppustazione turesche a ll'esterno d''o Reichstag.
 'A caruta - Cunquesta 'o Reichstag pe ddechiarà 'a vittoria finale d''a Mamma Russia ncopp''a macchina 'a uerra turesca.
 Nacht der Untoten (canusciuto pure comme Nazi Zombies, lett. A notte d''e nun-muorte) - Chesta nun è na vera e propria missione, pecché nun tene n'obiettivo, benzì nu minijuoco sbloccabile cu 'o cumpletamento d''a campagna 'n jucatore singulo. Cu 'a nova versione chesta mudalità è desponibile immediatamente senza avé a ccumpletà alcuna missione e gghiucabile pure online e a split-screen.

 Multijucatore 
P''a primma vota dint''a seria, è nclusa na mudalità cooperativa, ca suppurta fino a dduje jucature a llevello lucale e qquatto jucature online. 'O juoco presenta pure na mudalità multijucatore, cuntenente varie mudalità e nu sistema 'e levellamento ca permette 'e sbloccà arme supplementare.
Categurìa:Videojuoche
Categurìa:Call of Duty